<classify> SERIKALI imemaliza mgogoro uliodumu kwa miaka mingi kati ya wakulima wa chai wa wilaya za Lushoto na Korogwe na Kampuni ya Mponde Tea Estate uliosababisha kufungwa kwa Kiwanda cha Chai cha Mponde baada ya kuagiza kiwanda hicho kianze kazi.Waziri Mwijage na Naibu Katibu Mkuu Wizara ya Kilimo, Profesa Siza Tumbo hakikisheni kazi ya kukagua kiwanda na mitambo inafanyika haraka na kubaini mitambo ipi ni mizima na ipi ina hitilafu ili ukarabati ufanyike na kiwanda kianze kazi mara moja, alisema Waziri Mkuu, Kassim Majaliwa.Uamuzi huo wa serikali umetangazwa jana na Waziri Mkuu Majaliwa wakati akizungumza na wananchi katika mkutano wa hadhara uliofanyika kwenye Kijiji cha Kweminyasa, Kata ya Mponde wilayani Lushoto baada ya kutembelea kiwanda hicho.Waziri Mkuu amesema mwaka 1999, serikali iliamua kuwapa wakulima wa chai kiwanda hicho kwa ajili kuwawezesha kuwa na sehemu ya kuchakata chai yao, lengo likiwa ni kuwajengea uwezo wa kiuchumi.Imeamua kukirudisha serikali baada ya kuwepo migogoro iliyoathiri uzalishaji kiwandani hapo. Kuhusu suala la madeni ya watumishi, ameagiza watafutwe na madai yaorodheshwe kwa ajili ya malipo, amewahakikisha wananchi hao kuwa suala la ajira ambazo zilipotea baada ya kiwanda kufungwa zitarudi kwa sababu serikali inataka kuona kiwanda kikifanya kazi.Serikali imeamua kukichukua kiwanda hiki ambacho awali ilikikabidhi wakulima wa chai na kwamba itahakikisha lengo lake la kuboresha kilimo linafanikiwa na wakulima wanaendelea kulima zao la chai.Hatutaki kusikia masuala ya Utega wala Mponde hapa si mahali pake, alisema. Alisema wakulima hao walikosea kwa kuunda Umoja wa Wakulima wa Chai UTEGA ambao katika kusajili badala ya kuanzisha ushirika wao, walisajili NGO ambayo ilikuwa na wanachama wake, huku kiwanda kikiwa kimeanzishwa kwa ajili ya wakulima wote, jambo lililosababisha mgogoro baina ya wakulima na viongozi wa Utega.Aliongeza kuwa wakati mgogoro huo ukiendelea kati ya Utega na wakulima wa chai wasiokuwa wanachama wa NGO hiyo, uliibuka mgogoro mwingine baina ya wakulima wote pamoja na mwekezaji ambaye ni Kampuni ya Mponde Tea Estate baada ya kukabidhiwa kiwanda hicho na uongozi wa Utega bila ya wao kushirikishwa.Aliwasisitiza wakulima wafufue mashamba yao kiwanda ni cha serikali hivyo watakuwa wamepata sehemu ya uhakika ya kupeleka chai ambayo itachakatwa. Pia ameagiza Mrajisi wa Ushirika aende kwa wakulima na kutambua idadi yao pamoja na kujua ukubwa wa mashamba yao.Alisema baada ya kubaini idadi ya wakulima na ukubwa wa mashamba yao awasaidie katika kuunda vyama vya ushirika vya msingi AMCOS kisha kuunda ushirika wao ambao watautumia katika kusimamia zao lao la chai na kuhakikisha mkulima ananufaika.Alisema zao la chai ni miongoni mwa mazao makuu sita ya kimkakati, mengine ni korosho, kahawa, tumbaku, pamba na chikichi, hivyo amewataka wafufue mashamba yao na waendelee kuiamini serikali yao ambayo imejizatiti kuwahudumia.Awali, Waziri wa Nchi, Ofisi ya Makamu wa Rais Muungano na Mazingira, January Makamba alisema mgogoro huo wa Kiwanda cha Mponde ulianza tangu mwaka 1999 na ilipofika Mei 2013, wananchi walimlalamikia kwa kushindwa kutatua tatizo hilo. January ambaye pia ni Mbunge wa Bumbuli, aliwaomba wananchi hao waendelee kuwa na subira wakati suala lao likiwa linaendelea kushughuliwa na serikali.Mgogoro huo umesababaisha kuzorota kwa uchumi kwa sababu wananchi wengi waliacha kulima chai baada ya kiwanda hicho kufungwa miaka mitano iliyopita, alisema January. Hivyo aliiomba serikali iwasaidie wakulima wa zao la chai kuwapa miche mipya pamoja na pembejeo kwa ajili ya kufufua zao hilo na kukiwezesha Kiwanda cha Chai Mponde kupata malighafi kama ilivyokuwa awali.  <topic>: KITAIFA 